Source: http://europa.eu/rapid/press-release_IP-13-750_mt.htm
Timestamp: 2014-12-28 01:42:04+00:00
Document Index: 78189

Matched Legal Cases: ['qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ']

European Commission - PRESS RELEASES - Press release - Ġustizzja għat-tkabbir: Il-Kummissjoni timla l-lakuni ġuridiċi għall-protezzjoni unitarja tal-privattivi
Brussell, id-29 ta’ Lulju 2013
Ġustizzja għat-tkabbir: Il-Kummissjoni timla l-lakuni ġuridiċi għall-protezzjoni unitarja tal-privattivi
Il-Kummissjoni Ewropea llum ipproponiet li tlesti l-qafas ġuridiku għall-protezzjoni tal-privattivi mal-Ewropa kollha billi taġġorna r-regoli tal-UE dwar il-ġuriżdizzjoni tal-qrati u r-rikonoxximent tas-sentenzi (l-hekk imsejjaħ "Regolament Brussell I"). Il-bidliet se jwittu t-triq għal qorti Ewropea speċjalizzata fil-privattivi – il-Qorti Unifikata tal-Privattivi – biex tidħol fis-seħħ ladarba tiġi rratifikata, li jagħmilha eħfef għall-kumpaniji u l-inventuri biex iħarsu l-privattivi tagħhom. Il-qorti se jkollha ġuriżdizzjoni speċjalizzata fit-tilwim dwar il-privattivi, li jevita li jkun hemm kawżi ta' litiġji multipli f'sa 28 qorti nazzjonali differenti. Dan se jaqta' l-ispejjeż u jwassal għal deċiżjonijiet malajr dwar il-validità jew il-ksur ta' privattivi, li jagħti spinta lill-innovazzjoni fl-Ewropa. Dan jagħmel parti minn pakkett ta' miżuri maqbula reċentement li jiżguraw protezzjoni unitarja għall-privattivi fis-Suq Uniku (IP/11/470).
"Permezz ta' bidliet fir-regoli ta' rikonoxximent tas-sentenzi, qed inwittu t-triq biex il-Qorti Unifikata tal-Privattivi l-ġdida tibda xogħolha. F'każ ta' tilwima, il-kumpaniji mhux se jkollhom iktar jiftħu kawżi quddiem għadd ta' qrati f'pajjiżi differenti," qalet il-Viċi President Viviane Reding, il-Kummissarju tal-UE għall-Ġustizzja. "It-tneħħija tal-ostakli burokratiċi, tal-ispejjeż żejda u tal-inċertezza legali li jkollok 28 sistema differenti u spiss kontradittorji tagħmel is-suq uniku iktar attraenti. Dan huwa eżempju tajjeb ħafna ta' kif il-politiki tal-ġustizzja jistgħu jistimulaw it-tkabbir."
Il-Kummissarju għas-Suq intern u s-Servizzi Michel Barnier żied "Huwa ta' importanza kruċjali għall-kompetittività tal-Ewropa li l-innovaturi jibbenefikaw malajr kemm jista' jkun mill-benefiċċji multipli tal-privattiva unitarja Ewropea tant mistennija. Il-ftehim politiku ta' Diċembru 2012 mmarka pass sew 'il quddiem, imma l-privattiva unitarja se ssir realtà ladarba tkun stabbilita l-Qorti Unifikata tal-Privattivi. Hemm bżonn li niksbu dan malajr kemm jista' jkun, u l-proposta tal-lum hija pass ieħor importanti f'dik id-direzzjoni." Iċ-ċifri huma ċari. Fl-Istati Uniti, fl-2011, ħarġu 224 000 privattiva, fiċ-Ċina ħarġu 172 000 filwaqt li fl-Ewropa ħarġu biss 62 000 privattiva Ewropea. Raġuni għal din id-differenza hija l-ispiża u l-kumplessità projbittivi biex tikseb protezzjoni għall-privattivi madwar is-suq uniku tal-UE. Fil-mument, jekk trid tikseb protezzjoni mal-Ewropa kollha għall-invenzjoni tiegħek ikollok tivvalida privattivi Ewropej f'kull wieħed mit-28 Stat Membru tal-UE. Id-detentur tal-privattiva jista' jispiċċa jinvolvi ruħu f'kawżi ta' litiġju multipli f'pajjiżi differenti dwar l-istess tilwima. Imma dan se jinbidel fil-futur qrib grazzi għall-ftehim dwar il-pakkett tal-privattiva unitarja. Il-Qorti Unifikata tal-Privattivi – stabbilita skont ftehim iffirmat fid-19 ta' Frar 2013 (PRES/13/61) – se tissemplifika l-proċeduri u twassal għal deċiżjonijiet iktar malajr, b'kawża l-qorti waħda quddiem il-qorti speċjalizzata minflok litiġji paralleli fil-qrati nazzjonali. Il-Qorti se tkun tista' tagħti sentenzi dwar il-validità u l-ksur ta' privattivi Ewropej u unifikati għall-Istati Kontraenti kollha, li jevita proċedimenti paralleli u riżultati diverġenti. F'dan il-qafas ta' privattiva unifikata, li huwa miftuħ għall-Istati Membri kollha, qed jieħdu sehem 25 Stat Membru.
Il-Ftehim joqgħod fuq ir-"Regolament Brussell I" (Ir-Regolament 1215/2012) biex jiddetermina l-ġuriżdizzjoni internazzjonali tal-Qorti Unifikata tal-Privattivi. Il-Kummissjoni qiegħda għalhekk tipproponi emenda għar-Regolament Brussell I biex tiċċara kif ir-regoli ta' ġuriżdizzjoni tiegħu jaħdmu fil-kuntest tal-Qorti Unifikata tal-Privattivi, kif ukoll kif ir-regoli tar-Regolament għandhom jiġu applikati fir-relazzjonijiet bejn l-Istati Membri, il-Partijiet għall-Ftehim dwar il-Qorti Unifikata tal-Privattivi u l-Istati Membri li mhumiex parti għall-Ftehim. Il-passi li jmiss
Irid ikun hemm qbil dwar il-proposta mill-Istati Membri u mill-Parlament Ewropew qabel ma din issir liġi.
Il-Kummissjoni qed tħeġġeġ ukoll lill-Istati Membri jirratifikaw il-Ftehim dwar il-Qorti għall-Privattivi Unitarji kemm jista' jkun malajr, u biex ilestu x-xogħol preparatorju relatat meħtieġ biex il-Qorti tibda topera, ħalli l-ewwel privattivi unitarji jkunu jistgħu jibdew jingħataw fl-inqas ammont ta' żmien possibbli.
Kif inhi bħalissa l-liġi tal-UE, il-proċedimenti rigward tilwimiet li jikkonċernaw il-validità jew l-allegat ksur ta' privattiva jridu jitressqu quddiem il-qrati tal-Istat Membru fejn tkun irreġistrata l-privattiva. Il-proċedimenti jistgħu alternattivament jitressqu quddiem il-qrati tal-Istat Membru tad-domiċilju tal-konvenut jew quddiem il-qrati tal-Istat Membru fejn seħħ jew jista’ jseħħ il-ksur. F'ħafna proċedimenti ta' ksur ta' privattiva, il-konvenut jagħmel il-punt li l-privattiva tkun invalida. Dan jaqa' fil-ġuriżdizzjoni esklussiva tal-istat li jkun ħareġ il-privattiva. Fil-prattika dan ifisser li d-detentur tal-privattiva jaf ikollu jidħol fi proċedimenti paralleli, li jinvolvu spiża konsiderevoli, kumplessità u riżultati potenzjalment diverġenti fid-deċiżjonijiet tal-qrati.
L-isforzi biex tinħoloq privattiva unika li testendi l-effetti ġuridiċi tagħha mal-pajjiżi Ewropej kollha ilhom għaddejjin mis-snin 70 imma qatt ma kienu rnexxew. F'April 2011, il-Kummissjoni ressqet proposti ġodda għall-ħolqien ta' privattiva Ewropea b'effett unitarju (jew "privattiva unitarja") fil-qafas tal-kooperazzjoni msaħħa (IP/11/470) u (MEMO/11/240). F'Diċembru 2012, il-Parlament Ewropew u l-Kunsill waslu għal ftehim li kien ilu mistenni dwar il-pakkett Ewropew għal privattiva unitarja, li witta t-triq għall-firma tal-ftehim internazzjonali dwar il-Qorti Unifikata tal-Privattivi.
Il-pakkett tal-privattiva unitarja se jippermetti li tinkiseb protezzjoni tal-privattiva għall-25 Stat Membru li qed jieħdu sehem fuq il-bażi ta' applikazzjoni unika u mingħajr formalitajiet amministrattivi ulterjuri, bħar-rekwiżiti ta' validazzjoni u traduzzjoni, fl-Istati Membri. Dan se jagħti lill-inventuri u lill-kumpaniji aċċess għas-swieq tal-Istati Membri kollha li qed jieħdu sehem fil-kooperazzjoni msaħħa u fil-Ftehim dwar il-Qorti Unifikata tal-Privattivi bi spiża drastikament iktar baxxa, b'ħafna inqas ostakli amministrattivi x'jingħelbu.
Il-ftehim internazzjonali dwar il-Qorti Unifikata tal-Privattivi ġie ffirmat fid-19 ta' Frar 2013. Il-Qorti Unifikata tal-Privattivi se tkun kompetenti biex tittratta tilwimiet li jikkonċernaw kemm il-privattivi unitarji futuri u kemm il-privattivi Ewropej "klassiċi" bħal li hemm bħalissa. Il-Ftehim issa jrid jiġi rratifikat mill-Istati Membri kkonċernati. Il-Qorti Unifikata tal-Privattivi se tkun qorti tal-privattivi speċjalizzata unika, bi preżenza lokali u reġjonali madwar l-UE. Minflok litiġji paralleli fil-qrati nazzjonali, il-partijiet se jkunu jistgħu jiksbu deċiżjonijiet malajr u ta' kwalità għolja fl-istati kollha fejn il-privattiva tkun valida.
Il-Kummissjoni Ewropea – Rikonoxximent u infurzar tas-sentenzi:
http://ec.europa.eu/justice/civil/commercial/judgements/index_en.htm Il-websajt ta' Viviane Reding, il-Viċi President tal-Kummissjoni Ewropea u l-Kummissarju tal-UE għall-Ġustizzja:
http://ec.europa.eu/reding Ir-riforma tal-privattivi: Protezzjoni tal-privattivi unitarji u l-Qorti Unifikata tal-Privattivi: